Ուձիգամի

Ուձիգամի սրբավայր (չին․՝ 宇治上神社, Ուձիգամի ձինձյա), սինտոիստական տաճար Ճապոնիայի Կիոտո պրեֆեկտուրայի Ուձի քաղաքում։ Տաճարը կառուցվել է որպես պահապան տաճար մոտակա Բյոդո-Ինի համար և հարում է Ուձի սրբավայրին։ 1994 թվականին սրբավայրը գրանցվել է ՅՈՒՆԵՍԿՕ-ի Համաշխարհային ժառանգության օբյեկտների ցանկում՝ որպես Հին Կիոտոյի պատմական հուշարձաններից մեկը։ Հոնդենը և հայդենն ընդգրկվել են Ճապոնիայի ազգային հարստությունների ցանկում՝ սրբավայրերի կատեգորիայում։

Ուձիգամի սրբավայրը նվիրված է Օձին կայսերը և նրա որդիներին՝ արքայազն Ուձինովակի Իրացուկոյին և Նինտոկու կայսերը։ Ուձինովակի Իրացուկոն ինքնասպան է եղել գահաժառանգության մասին վեճը լուծելու համար, և տաճարը կառուցվել է նրա պատվին։

Ուձիգամիի հոնդենը հայտնի է որպես Ճապոնիայի նագարե-ձուկուրի ճարտարապետական ոճի ամենահին օրինակը։ Այս ոճը ենթադրում է երեք ներքին սրբատեղիների կառուցում կողք կողքի, ընդ որում՝ կենտրոնական կառույցն ավելի մեծ է։ Ուձիգամի հոնդենի կառուցումը թվագրվում է Հեյան դարաշրջանի վերջով (794-1185)։ Հայդենը կառուցվել է է սինդեն-ձուկուրի ճարտարապետական ոճով, իսկ դրա տանիքը՝ sugaruhafu ոճով։ Հայդենը կառուցվել է Կամակուրա ժամանակաշրջանում (1185-1333)։ Ուձիգամիի սահմաններում կառուցված Կասուգա սրբավայրը վերաբերում է նույն ժամանակահատվածին։ Տաճարի առանձնահատկություններից մեկը աղբյուրն է։

Իրականացված թվային դենդրոլոգիական հետազոտությունները թույլ են տալիս պնդել, որ Ուձիգամին Ճապոնիայում ներկայումս գոյություն ունեցող սինտոիստական սրբավայրերից ամենահինն է։  Նառա քաղաքի մշակութային արժեքների գիտահետազոտական ինստիտուտը որոշել է, որ տաճարը կառուցվել է մոտավորապես 1060 թվականին, ինչը համապատասխանում է պահպանված գրավոր աղբյուրներին։

Մինչև Մեյձի դարաշրջանը (1868-1912), Ուձի և Ուձիգամի սրբավայրերը հայտնի են եղել Ռիկյուկամիսյա ընդհանուր անվամբ։ Ուձիգամի սրբավայրերի ամենամյա փառատոնն անցկացվում է մայիսի 5-ին։

Տես նաև 

 Հին Կիոտոյի մշակույթի հուշարձաններ

Ծանոթագրություններ 

Սինտոիստական տաճարներ
Համաշխարհային ժառանգություն Ճապոնիայում